ທ່ານໂອບາມາ ຢືນຢັນ ການສະໜັບສະໜູນຢູໂຣບ ໃນການຢ້ຽມຢາມອາທິດແລ້ວນີ້
ປະທານາທິບໍດີໂອບາມາ ໃຫ້ການຢືນຢັນອີກຄັ້ງນຶ່ງ ເຖິງຄວາມສຳພັນສະຫະລັດ ກັບຢູໂຣບ ໃລະຫວ່າງນການຢ້ຽມຢາມ ອາທິດແລ້ວນີ້.
ປະທານາທິບໍດີບາຣັກ ໂອບາມາ ໄດ້ເດີນທາງໄປຢ້ຽມຢາມ 4 ປະເທດໃນຢູໂຣບເປັນເວລາ 6 ມື້ ໃນອາທິດແລ້ວນີ້ ດັ່ງທີ່ນາຍ Kent Klein ຜູ້ສື່ຂ່າວຂອງ VOA ລາຍງານມາຈາກ ທຳນຽບຂາວ ປະທານາທິບໍດີສະຫະລັດໄດ້ໃຊ້ເວລາສ່ວນໃຫຍ່ໃນການເດີນທາງຄັ້ງນີ້ ເພື່ອ ໃຫ້ການຢືນຢັນອີກຄັ້ງນຶ່ງວ່າ ການເປັນພັນທະມິດລະຫວ່າງສະຫະລັດແລະຢູໂຣບແມ່ນຍັງ ມີຄວາມສຳຄັນຢູ່ ປະທານາທິບໍດີໂອບາມາບໍ່ໄດ້ລົງນາມໃນຂໍ້ຕົກລົງທີ່ສຳຄັນຫຼື ປະກາດໃຫ້ຊາບກ່ຽວກັບນະໂຍບາຍໃໝ່ໃດໆ ໃນລະຫວ່າງ ທີ່ທ່ານຢ້ຽມຢາມຢູໂຣບເປັນເວລາເກືອບນຶ່ງສັບປະດານັ້ນ ແຕ່ເບິ່ງຄືວ່າທ່ານໄດ້ປະສົບກັບຄວາມສຳເລັດໃນເປົ້າໝາຍ ຕົ້ນຕໍ ກ່ຽວກັບການເດີນທາງໄປຢ້ຽມຢາມຂອງທ່ານ ນັ້ນກໍ ຄືໃຫ້ການຄໍ້າປະກັນແກ່ຢູໂຣບວ່າການເປັນພັນທະມິດຂ້າມ ມະຫາສະມຸດອັດລັນຕິກແມ່ນຍັງມີຄວາມສຳຄັນຕໍ່ສະຫະລັດ ສົງຄາມໃນອີຣັກ ແລະອັຟການິສຖານ ຄວາມວຸ້ນວາຍໃນ ພາກຕາເວັນອອກກາງ ຄວາມອຸດົມຮັ່ງມີ ໃນເຂດເອເຊຍ ແລະວິກິດການພາຍໃນປະເທດ ໄດ້ຄອບງຳ ຄວາມສົນໃຈ ສ່ວນໃຫຍ່ຂອງທ່ານໂອບາມານັບແຕ່ທ່ານໄດ້ເຂົ້າກຳຕຳແໜ່ງເປັນປະທານາທິບໍດີມາ ຍິ່ງໄປກວ່ານັ້ນ ລັດຖະບານທ່ານໂອບາມາຍັງປະກາດວ່າ ຕົນຖືວ່າກຸ່ມຈີ 20 ທີ່ມີສະມາຊິກ ຈາກທົ່ວທຸກທະວີບນັ້ນມີຄວາມສຳຄັນຫຼາຍໄປກວ່າກຸ່ມຈີ 8 ທີ່ມີຢູໂຣບເປັນສູນກາງ ທ່ານໂອບາມາເລີ່ມການຢ້ຽມຢາມທາງດ້ານການທູດຂອງທ່ານທີ່ປະເທດ Ireland ບ່ອນທີ່ ທ່ານໄດ້ພົບປະກັບພວກຜູ້ນຳຂອງປະເທດ ດື່ມເບຍທີ່ຮ້ານກິນດື່ມນ້ອຍໆແຫ່ງນຶ່ງທີ່ເມືອງ Moneygall ຊຶ່ງເປັນບ້ານເກີດເມືອງນອນບັນພະບຸລຸດຂອງທ່ານແລະປະກາດວ່າທ່ານເປັນ ຄົນເຊື້ອສາຍ Ireland ຕໍ່ໜ້າປະຊາຊົນຫຼາຍສິບພັນຄົນທີ່ນະຄອນ Dublin ທ່ານໂອບາມາກ່າວວ່າ ທ່ານບໍ່ໄດ້ຮັບປາກທີ່ຈະໃຫ້ການຊ່ອຍເຫຼືອທາງດ້ານການເງິນໃດໆຂອງສະຫະລັດເພື່ອສະ ໜັບສະໜຸນເສດຖະກິດທີ່ພວມປະສົບບັນຫາຂອງ Ireland ມີແຕ່ໃຫ້ຄຳໝັ້ນສັນຍາສະໜັບ ສະໜຸນທາງດ້ານຈິດໃຈທໍ່ນັ້ນ ປະເທດຕໍ່ໄປທີ່ປະທານາທິບໍດີໂອບາມາ ໄປຢ້ຽມຢາມກໍແມ່ນອັງກິດ ສະຫະລັດ ແລະອັງກິດເປັນພັນທະມິດທີ່ໃກ້ຊິດກັນ ທີ່ສຸດ ນັບແຕ່ສັດຕະວັດທີ 19 ເປັນຕົ້ນ ມາ ແລະປະເທດທັງສອງເປັນຄູ່ການຄ້າ ທີ່ໃຫຍ່ທີ່ສຸດໃນໂລກ ແຕ່ການເສຍມາລະຍາດທາງພິທີການ ທູດຈຳນວນນຶ່ງແລະສິ່ງທີ່ມອງເຫັນກັນ ວ່າ ເປັນການເມີນເສີຍບໍ່ໃຫ້ຄວາມສົນ ໃຈ ທີ່ໄດ້ເລີ່ມມາຕັ້ງແຕ່ພິທີສາບານໂຕ ເຂົ້າຮັບຕຳແໜ່ງ ຂອງທ່ານໂອບາມາ ແລ້ວນັ້ນ ໄດ້ພາໃຫ້ມີການຕັ້ງຄຳຖາມ ຂຶ້ນມາກ່ຽວກັບສຸຂະພາບ ຂອງອັນທີ່ ມັກເອີ້ນກັນວ່າ “ຄວາມສຳພັນພິເສດ” ລະຫວ່າງສະຫະລັດກັບອັງກິດນັ້ນ ອັງກິດ ໄດ້ຈັດພິທີຕ້ອນຮັບຢ່າງເປັນທາງການ ແບບເປັນກຽດພິເສດທີ່ບໍ່ຄ່ອຍເຫັນກັນແກ່ ປະທານາທິບໍດີໂອບາມາ ຮວມທັງໃຫ້ໂອກາດທ່ານໄດ້ກ່າວຄຳ ປາໄສທີ່ຫໍສະພາແຫ່ງຊາດ Westminster Hall ທີ່ເກົ່າແກ່ 900 ປີ ຊຶ່ງທີ່ນັ້ນປະທານາທິບໍດີໂອມາບາໄດ້ປະຕິເສດຕໍ່ ຄຳໂຕ້ແຍ້ງທີ່ວ່າ ພວກເສດຖະກິດທີ່ພຸ່ງພົ້ນຂຶ້ນມາໃໝ່ໃນຈີນ ອິນເດຍແລະບຣາຊີລນັ້ນ ຈະ ເຂົ້າມາແທນທີ່ສະຫະລັດແລະອັງກິດ ເປັນປະເທດຜູ້ນຳຂອງໂລກ ທ່ານໂອບາມາກ່າວວ່າ ປະທານາທິບໍດີໂອບາມາແລະນາຍົກລັດຖະມົນຕີອັງກິດ ທ່ານ David Cameron ໄດ້ສົນ ທະນາຫາລືກັນກ່ຽວກັບບັນຫາຫຼາຍໆເລື່ອງ ຮວມທັງລີເບຍ ເປັນທີ່ປາກົດວ່ານາຍົກລັດ ຖະມົນຕີ Cameron ຢາກຈະໃຫ້ເອົາມາດຕະການແບບໜັກມືເພີ່ມຂຶ້ນເພື່ອພະຍາຍາມຂັບ ໄລ່ຜູ້ນຳລີເບຍ ທ່ານ Muammar Gadhafi ອອກຈາກອຳນາດ ຂະນະທີ່ທ່ານໂອບາມາ ຮຽກຮ້ອງໃຫ້ດຳເນີນການແບບມີຄວາມລະມັດລະວັງຫລາຍກ່ວາ ແຕ່ພວກຜູ້ນຳທັງສອງໄດ້ສະແດງໃຫ້ເຫັນເຖິງຄວາມຜູກພັນສ່ວນໂຕທີ່ີແໜ້ນໜາຂື້ນຂອງ ພວກທ່ານ ໃນການຕີປິງປ໋ອງຄູ່ ກັບພວກເດັກນ້ອຍນັກຮຽນທີ່ກຸງລອນດອນ ແລະເສີບ ແຮມເບີເກີໃນງານລ້ຽງບາບີຄິວ ທີ່ບ້ານພັກນາຍົກລັດຖະມົນຕີອັງກິດ ນໍາເບີ 10 ຖະໜົນ Downing ນັ້ນ ນອກນີ້ທັງທ່ານໂອບາມາ ແລະພະລາຊີນີ Elizabeth ແຫ່ງອັງກິດ ຕ່າງ ກໍໄດ້ກ່າວເນ້ນປະໂຫຍກ “ຄວາມສຳພັນພິເສດ” ລະຫວ່າງສອງປະເທດເວລາພວກທ່ານດື່ມ ອວຍພອນໃນງານລ້ຽງຮັບຮອງອາຫານຄໍ່າທີ່ພະລາດຊະວັງ Buckingham ຫຼັງຈາກນັ້ນ ປະທານາທິບໍດີໂອບາມາກໍໄດ້ໄປຮ່ວມກອງປະຊຸມສຸດຍອດຂອງກຸ່ມຈີ 8 ທີ່ ເມືອງ Deauville ປະເທດຝຣັ່ງ ເພື່ອຊອກຫາຊ່ອງທາງໃນການໃຫ້ຄວາມຊ່ອຍເຫຼືອແກ່ ປະເທດອີຈິບແລະຕູນີເຊຍແລະປະເທດອາຣັບອື່ນໆທີ່ສະແດງຮ່ອງຮອຍໃຫ້ເຫັນເຖິງການ ປະຕິຮູບໄປສູ່ປະຊາທິປະໄຕນັ້ນ ກຸ່ມ 8 ປະເທດປະຊາທິປະໄຕທີ່ຈະເລີນທາງດ້ານອຸດສາຫະກຳຂອງໂລກບໍ່ໄດ້ໃຫ້ຄໍາໝັ້ນ ສັນຍາຢ່າງເປັນຮູບປະທໍາໃດໆແຕ່ກໍກ່າວວ່າ ອາດມີການສະເໜີເງິນຊ່ວຍເຫລືອ ຈໍານວນ 20 ພັນລ້ານດອນລາ ໃຫ້ອີຈິບແລະຕູນີເຊຍ ສໍາລັບໂຄງການປະຕິຮູບຕ່າງໆ ທີ່ເມືອງ Deauville ປະທານາທິບໍດີໂອບາມາບໍ່ສາມາດສ້າງຄວາມໝັ້ນໃຈ ໃຫ້ແກ່ປະທາ ນາທິບໍດີຣັດເຊຍ ທ່ານ Dmitry Medvedev ໄດ້ວ່າ ລະບົບປ້ອງກັນລູກສອນໄຟຂອງ ສະຫະລັດ ທີ່ມີການສະເໜີໄປນັ້ນ ບໍ່ໄດ້ແນເປົ້າໝາຍໃສ່ລູກສອນໄຟຣັດເຊຍ ແຕ່ແນວໃດກໍຕາມ ທ່ານ Medvedev ໄດ້ຕົກລົງທີ່ຈະໃຫ້ການສະໜັບສະໜຸນ ຕໍ່ການດຳ ເນີນຄວາມພະຍາຍາມທີ່ຈະຂັບໄລ່ທ່ານ Moammar Gadhafi ລົງຈາກອຳນາດຊຶ່ງຈະເປັນການໂດດດ່ຽວຜູ້ນຳຂອງລີເບຍເພີ່ມຂຶ້ນ ທີ່ນະຄອນຫຼວງວໍຊໍຂອງປະເທດໂປແລນນັ້ນ ທ່ານໂອບາມາໄດ້ໃຫ້ຄວາມໝັ້ນໃຈອີກຄັ້ງ ນຶ່ງ ຕໍ່ພວກຜູ້ນຳຂອງປະເທດດັ່ງກ່າວວ່າ ການປັບປຸງຄວາມສຳພັນໃຫ້ດີຂຶ້ນກັບຣັດເຊຍ ບໍ່ໄດ້ໝາຍເຖິງການຫລຸດນ້ອຍຖອຍລົງໃນພັນທະຂອງວໍຊິງຕັນທີ່ຈະປົກປ້ອງຄຸ້ມຄອງໂປ ແລນ ຊຶ່ງເປັນປະເທດພາຄີຂອງອົງການເນໂຕ້ດ້ວຍກັນນັ້ນ ປະທານາທິບໍດີໂອບາມາກ່າວວ່າ ນອກນັ້ນປະທານາທິບໍດີໂອບາມາຍັງໄດ້ຕົກລົງທີ່ຈະສົ່ງເຮືອບິນລົບ F-16 ແລະເຮືອບິນ ຂົນສົ່ງ C-130 ໄປໃຫ້ໂປແລນເພື່ອຝຶກແອບ ແລະຈະຂໍໃຫ້ລັດຖະສະພາ ຜ່ອນຜັນກ່ຽວ ກັບເລື່ອງວີຊ່າ ໃຫ້ແກ່ພວກນັກທ່ອງທ່ຽວຊາວໂປແລນ ທີ່ເດີນທາງມາຢ້ຽມຢາມສະຫະ ລັດ ທ່ານໂອບາມາໄດ້ໃຊ້ເວລາສ່ວນໃຫຍ່ໃນການຢ້ຽມຢາມປະເທດໂປແລນຢູ່ທີ່ນະຄອນຫຼວງ ວໍຊໍເພື່ອຢ້ຽມຄຳນັບປະເທດເຈົ້າພາບ ທ່ານໄດ້ໄປວາງພວງມາລາທີ່ຂຸມຝັງສົບທະຫານນິລະນາມຂອງໂປແລນ ທີ່ອະນຸສາວະລີ ຂອງພວກທີ່ຖືກສັງຫານໂດຍນາຊີເຢຍຣະມັນຢູ່ຄຸ້ມຄົນທຸກຂອງນະຄອນວໍຊໍ ແລະທີ່ອະນຸ ສາວະລີຂອງມື້ລາງປະທານາທິບໍດີ Lech Kaczynski ແລະພວກເຄາະຮ້າຍອື່ນໆໃນອຸ ບັດຕິເຫດເຮືອບິນຕົກທີ່ເມືອງ Smolensk ໃນປີກາຍນີ້ ນອກນັ້ນ ປະທານາທິບໍດີສະຫະລັດຍັງໄດ້ພົບປະກັບພວກຜູ້ນຳຈຸນຶ່ງຂອງສະຫະພັນກຳ ມະບານ Solidarity ທີ່ເປັນຜູ້ຊຸກຍູ້ໃຫ້ມີປະຊາທິປະໄຕໃນໂປແລນນັ້ນ ປະທານາທິບໍດີໂອບາມາໄດ້ເຕືອນຊາວຢູໂຣບໃນທຸກໆບ່ອນຢຸດແວ່ຂອງທ່ານ ວ່າທ່ານຂໍ ໃຫ້ການຢືນຢັນອີກຄັ້ງນຶ່ງວ່າ ການເປັນພັນທະມິດຂ້າມມະຫາສະມຸດອັດລັນຕິກຂອງສະ ຫະລັດ ແມ່ນຮາກຖານທີ່ສຳຄັນໃນການພົວພັນກັບໂລກ ຂອງວໍຊິງຕັນ